Duminică, 26 mai, două filme, regizate de Nicolae Corjos, pot fi urmărite la TVR 2 de la ora 13.00, respectiv ora 20.00: "Declarație de dragoste" și "Liceenii".
"Nicolae Corjos (1935-2022) s-a născut la Hotin (România, astăzi în Ucraina), pe 22 mai 1935 şi a absolvit Institutul de Artă Teatrală şi Cinematografică în 1956. De-a lungul bogatei sale activităţi artistice, polarizate de lumea filmului, a înfiinţat studioul de cinematografie al Conservatorului în anul 1966, activând ca profesor de artă cinematografică până în 1972.
Timp de peste un deceniu, începând din 1981, a fost regizor de film documentar la Studioul „Alexandru Sahia”, perioadă în care a realizat 50 de filme documentare, printre care Mănăstirea Văcărești (1989), Sergiu Celibidache (1991), Concursul Internațional „George Enescu” (1992) etc. şi a fost membru al Consiliului Național al Audiovizualului între 1995 şi 2001. Nicolae Corjos a devenit doctor în muzică în 2000 cu teza „Arta muzicii – componentă şi aureolă a audiovizualului” şi a fost profesor universitar la Universitatea „Hyperion” din 1990 până în 2009.
Nicolae Corjos a fost membru al Uniunii Cineaştilor din România (UCIN).
Activitatea în cinematografie a început-o ca regizor secund al filmelor Dacii (1967), Ciprian Porumbescu (1973), Nemuritorii (1974), Toate pînzele sus (serial TV, 1977), Contele Ory (1978, în colaborare cu Jacques Trehouta). Filmografia lui Nicolae Corjos cuprinde lung metrajele Ora zero (1979), Alo, aterizează străbunica!... (1981), Pădurea nebună (1982), Declarație de dragoste (1985), Liceenii (1986), Extemporal la dirigenție (1988), Un studio în căutarea unei vedete (1988), Liceenii Rock'n'Roll (1991)". (Sursă - site Radio România Cultural)
Duminică, 26 mai, la TVR 2, vă invităm să urmăriți două din filmele regizate de Nicolae Corjos:
- ORA 13:00 - "Declarație de dragoste" - România, 1985
Este o dramă romantică din distribuția căreia fac parte: Teodora Mareş, Adrian Păduraru, Ion Caramitru. Aflați povestea idilei a doi liceeni din Bucureştiul anilor '80, Ioana şi Alexandru, care rămân împreună în ciuda tuturor obstacolelor sociale şi familiale ce ameninţă să-i despartă.
- ORA 20:00 - "Liceenii"– România, 1987
Ştefan Bănică Jr., Oana Sârbu, Mihai Constantin, Tamara Buciuceanu și Ion Caramitru vă vor bucura cu această comedie despre o poveste de dragoste a doi „boboci”, liceeni în primul an de studii, care se îndrăgostesc.
Mihai este un provincial ajuns la un liceu din Bucureşti, unde pasiunea sa pentru filosofie şi matematică va fi eclipsată de iubire, iar Dana este o împătimită a campionatelor de şah. Idila lor va fi plină de naturaleţe, dar va trece prin multe încercări.
***
Bucurați-vă de duminica filmului românesc la TVR 2!